Forslag til RÅDETS BESLUTNING om ændring af artikel 1 i Rådets beslutning 1999/80/EF af 18. januar 1999

(forelagt af Kommissionen)

BEGRUNDELSE

1. Ved skrivelse, der blev registreret den 19. september 2000 i Kommissionens Generalsekretariat, anmodede Den Italienske Republiks regering i henhold til artikel 27 i Rådets sjette direktiv (77/388/EØF) af 17. maj 1977 [1] om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag om tilladelse til at forlænge gyldighedsperioden for den fravigelse af bestemmelserne, der oprindeligt blev godkendt ved Rådets beslutning 1999/80/EF [2] af 18. januar 1999, med henblik på at indføre en særlig foranstaltning for så vidt angår handel med materialer til genbrug samt affald.

[1] EFT L 145 af 13.6.1977, s. 1. Direktiv, som senest er ændret ved direktiv 2000/17/EF (EFT L 84 af 5.4.2000, s. 24).

[2] EFT L 27 af 2.2.1999, s. 24.

2. I overensstemmelse med ovennævnte artikel 27 er medlemsstaterne ved skrivelse af 17. oktober 2000 blevet underrettet om Den Italienske Republiks anmodning.

3. I medfør af ovennævnte beslutning fik Den Italienske Republik tilladelse til at indføre følgende særlige bestemmelser:

*Momsfritagelse (uden ret til at fradrage indgående afgift) for leveringer af metalskrot og andre materialer til genbrug (bl.a. affaldspapir, klude osv.), som foretages af virksomheder, der:

i) enten har fast forretningssted og hvis omsætning uden afgift i det foregående år ligger på under 2 mia. ITL,

ii) eller som ikke har fast forretningssted.

*Mulighed for at vælge de normale afgiftsbetalingsordninger for virksomheder med fast forretningssted, hvis omsætning uden afgift i det foregående år oversteg 150 mio. ITL, men androg mindre end 2 mia. ITL, forudsat at der stilles en rimelig garanti.

*Obligatorisk anvendelse af de normale afgiftsbetalingsordninger for virksomheder med fast forretningssted, hvis omsætning uden afgift i det foregående år oversteg 2 mia. ITL.

*Udsættelse af afgiftsbetaling, med ret til at fradrage den indgåede afgift, for leveringer af ikke-jernholdigt skrot (herunder metaller, der er undergået en foreløbig, grov forarbejdning, der adskiller dem i de mindste dele ved hjælp af enkle grundlæggende tekniske strukturer), uanset den pågældende virksomheds omsætning.

4. Den nuværende tilladelse udløber den 31. december 2000.

5. Ifølge den italienske regering har den lovgivning, der er gennemført på grundlag af denne fravigelse, udelukkende taget sigte på at bekæmpe svig i den pågældende sektor. Tidligere rummede sektoren mange fiktive selskaber, som pålagde moms, men som undlod at betale den til myndighederne, samtidig med at opkøberne kunne fradrage momsen. Suspensionen af betalingen af moms på disse leveringer har angiveligt elimineret årsagen til svig ved kilden og har vist sig at være en hensigtsmæssig og effektiv metode til at imødegå denne uheldige praksis.

6. Den italienske regering har anmodet om en forlængelse af denne fravigelse indtil den 31. december 2003.

7. Det er fremgået af den seneste tids kontakter mellem Kommissionen og de nationale forvaltninger og med repræsentanter for erhvervet, at for at sikre en mere rimelig afgiftsbelastning af alle de erhvervsdrivende, der er involveret i denne aktivitet rundt om i Fællesskabet, vil det nok være nødvendigt med en særlig ordning, der er tilpasset denne sektors særlige karakter. En sådan ordning vil kræve et fast og vedvarende retsgrundlag, der er langt mere vidtgående end sigtet med en fravigelse i henhold til artikel 27 i det sjette momsdirektiv. Som led i Kommissionens handlingsprogram om den ny strategi, som blev offentliggjort den 7. juni 2000 [3] håber Kommissionen at kunne foretage en mere dybtgående undersøgelse af disse spørgsmål og på rette tidspunkt at stille forslag til forbedring, forenkling og modernisering. På baggrund heraf erkender Kommissionen, at under afventning af en mere permanent ændring er nærværende foranstaltning i betydeligt omfang med til at modvirke misbrug af momssystemet. Derfor anser den det for rimeligt at godkende en forlængelse af den bestående afvigelse til og med 31. december 2003.

[3] KOM(2000) 348 endelig.

Forslag til

RÅDETS BESLUTNING

om ændring af artikel 1 i Rådets beslutning 1999/80/EF af 18. januar 1999

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 [4] om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag, særlig artikel 27,

[4] EFT L 145 af 13.6.1977, s. 1. Direktiv, som senest er ændret ved direktiv 2000/17/EF (EFT L 84 af 5.4.2000, s. 24).

under henvisning til forslag fra Kommissionen, og

ud fra følgende betragtninger:

(1) I medfør af artikel 27, stk. 1, i sjette momsdirektiv kan Rådet med enstemmighed på forslag fra Kommissionen give en medlemsstat tilladelse til at indføre eller forlænge særlige foranstaltninger, der fraviger direktivet, for at forenkle afgiftsopkrævningen eller for at undgå visse former for svig eller unddragelse.

(2) Ved brev registreret i Kommissionens Generalsekretariat den 19. september 2000 anmodede regeringen for Den Italienske Republik om tilladelse til at forlænge den undtagelsesforanstaltning, der var givet tilladelse til med Rådets beslutning 1999/80/EF af 18. januar 1999.

(3) De øvrige medlemsstater blev den 17. oktober 2000 underrettet om Den Italienske Republiks anmodning.

(4) Den pågældende undtagelse tager sigte på:

a) at indrømme momsfritagelse, uden ret til at fradrage indgående afgift, for leveringer af metalskrot og andre materialer til genbrug, som foretages af virksomheder, der enten har et fast forretningssted, og hvis omsætning uden afgift i det foregående år ligger på under 2 mia. ITL, eller som ikke har fast forretningssted;

b) at give virksomheder, der har fast forretningssted, og hvis omsætning uden afgift i det foregående år andrager mellem 150 mio. ITL og 2 mia. ITL, ret til at vælge de normale afgiftsbetalingsordninger;

c) at anvende afgiftsbetalingsudsættelsesordningerne, med ret til at fradrage den indgåede afgift, på leveringer af ikke-jernholdigt skrot, uanset den pågældende virksomheds omsætning uden moms.

(5) Denne foranstaltning har vist sig at være et effektivt middel til bekæmpelse af unddragelse eller svig, og de retlige og faktuelle omstændigheder, der berettigede til at give denne tilladelse til at anvende en undtagelse, har ikke ændret sig og gælder stadig.

(6) Den 7. juni 2000 offentliggjorde Kommissionen en strategi, der på kort sigt skal få momssystemet til at fungere bedre, herunder en modernisering, forenkling og bedre bekæmpelse af misbruget af de gældende regler, samtidig med, at der stiles mod en mere ensartet anvendelse af bestemmelserne.

(7) Inden for rammerne af denne strategi regner Kommissionen med, at der skal indrømmes færre undtagelser, men indtil overvejelserne herom er afsluttet, accepterer Kommissionen, at denne foranstaltning på afgørende måde er med til at imødegå misbrug af momssystemet.

(8) Det vil derfor være hensigtsmæssigt at forlænge gyldighedsperioden indtil 31. december 2003 under afventning af en vurdering af denne foranstaltnings forenelighed med den samlede politik vedrørende momssystemet.

(9) Foranstaltningen har ingen negativ indvirkning på De Europæiske Fællesskabers egne indtægter fra merværdiafgiften -

TRUFFET FØLGENDE BESLUTNING:

Artikel 1

Artikel 1 i beslutning 1999/80/EF affattes således:

"Den Italienske Republik bemyndiges til indtil den 31. december 2003 at anvende en særlig afgiftsordning i sektoren for materialer til genbrug samt affald, som omfatter bestemmelser, der fraviger bestemmelserne i Rådets sjette direktiv (77/388/EF) af 17. maj 1977."

De pågældende bestemmelser er indeholdt i nedenstående artikler 2 og 3."

Artikel 2

Denne beslutning er rettet til Den Italienske Republik.

Udfærdiget i Bruxelles, den

På Rådets vegne

Formand